b'\n_START_ARTICLE_\nFrederic Hauge\n_START_SECTION_\nHistorikk\n_START_PARAGRAPH_\nHauge var organisasjonssekret\xc3\xa6r i Natur og Ungdom fra 1985 (20 \xc3\xa5r gammel) og ble samme \xc3\xa5r for f\xc3\xb8rste gang portrettert p\xc3\xa5 NRK-TV. Hans f\xc3\xb8rste profilerte aksjon var samme \xc3\xa5r mot Hydro Polymers p\xc3\xa5 Rafnes. Tre aktivister fra NU, blant dem Frederic Hauge, klatret opp i et destillasjonst\xc3\xa5rn p\xc3\xa5 Hydro Rafnes og hang ut et banner med tittelen Fem \xc3\xa5r med EDC Hva gj\xc3\xb8r SFT._NEWLINE_Hauge stiftet Bellona 16. juni 1986 og har siden midten av 80-tallet deltatt i flere demonstrasjoner og aksjoner mot forskjellige industrianlegg og omr\xc3\xa5der med giftdeponier rundt om i landet._NEWLINE_P\xc3\xa5 vei til en konferanse h\xc3\xb8sten 1989 sammen med Morten Harket ble Hauge arrestert i Osaka, Japan, etter at tollere fant seks gram hasj i sigarettpakken hans. Saken ble senere henlagt. I 2006 ble Hauge nok en gang arrestert, denne gangen etter at en politihund ble oppmerksom p\xc3\xa5 ti gram hasj i lommene hans under Stavernfestivalen utenfor Larvik. Denne gang vedtok Hauge en bot p\xc3\xa5 10 000 kroner for oppbevaring._NEWLINE_Fra 1996 var Hauge og Bellona sterkt engasjert i rettssaken mot den tidligere russiske ub\xc3\xa5tkapteinen og milj\xc3\xb8verneren Aleksandr Nikitin som p\xc3\xa5 grunn av sitt samarbeid med Bellona ble tiltalt for forr\xc3\xa6deri og spionasje. Nikitin risikerte d\xc3\xb8dsstraff, og saken fikk internasjonal oppmerksomhet. Aleksandr Nikitin ble frifunnet i 1999. Bellona hadde millionutlegg i forbindelse med denne prosessen._NEWLINE_Hauge har siden midten av 1990-tallet markert seg som en sterk motstander av bygging av tradisjonelle gasskraftverk i Norge. Han har i den forbindelse nedlagt mye arbeide for at Norge skal satse p\xc3\xa5 CO\xe2\x82\x82-frie gasskraftverk. Fra 2001 har han ogs\xc3\xa5 markert seg som motstander av planene om en eventuell oljeboring i Lofoten, Vester\xc3\xa5len og Senja. Hauge, som har seks barn, giftet seg p\xc3\xa5 nytt i 2014 med Ingrid Kristensen, som ogs\xc3\xa5 arbeider i Milj\xc3\xb8stiftelsen Bellona.'